‘2015-matriekuitslae sal voortbou op vorige jare se gebreke’Argieffoto Helpende Hand se Skoleondersteuningsentrum (SOS) het Maandag in ŉ verklaring gesê die 2015-matriekuitslae sal slegs voortbou op die leemtes en gebreke van vorige jare se opvoedingstrategieë en kurrikulums. “Die SOS verwag soos ander opvoedkundige instansies dat die matriekslaagsyfer laer sal wees as die 75,8% van 2014. Soos reeds in die media berig, is een rede hiervoor die meer as 65 000 gr. 11’s van 2014 wat oorgeplaas is na gr. 12-klasse van 2015, hoewel hulle nie aan die slaagvereistes voldoen het nie. Die SOS glo egter dat die grootste faktor wat hiertoe bydra eerder die hoë standaard van eindeksamen-vraestelle is wat nie ondersteun word deur hoëgehalte-onderrig in die klaskamer nie.” Volgens Hugo Vermeulen, hoof van die SOS, het 2014 se matriekuitslae baie verklap oor die werklike stand van sake van die matriekuitslae. Hy het gesê ’n ontleding deur die SOS rakende 2014 se uitslae het die volgende gegewens aan die lig gebring: Vermeulen het ook beklemtoon dat hoewel die getal matrieks in 2010 en 2014 min of meer dieselfde getal inskrywings getoon het, die inskrywingstal vanaf 2010 tot 2014 geweldig afgeneem het in kernvakke soos wiskunde (39 418 minder), fisiese wetenskappe (38 619 minder) en rekeningkunde (36 743 minder). Volgens die SOS kan hierdie verskynsel ernstige gevolge vir die oordrag van vaardighede aan leerders inhou aangesien hierdie vakke kernvakke in die staat se programme vir skaars en kritieke vaardighede is. “Dit is dus geen wonder dat Suid-Afrikaanse leerders steeds uiters swak vaar in die meer uitdagende internasionale wiskunde- en wetenskaptoetse soos TIMSS nie,” het hy gesê.